Dodetal nou 40 ná Boksburg-ontploffing(Foto: IHSAAN HAFFEJEE/ANADOLU AGENCY/Anadolu Agency via AFP) Sowat 20 dae nadat ŉ gastenkwa in Boksburg ontplof en ongekende skade aangerig het, het die dodetal tot 40 gestyg. “Dit is skokkend dat ons, sedert die laaste bywerking oor die stand van sake, nog drie mense aan die dood afgestaan het,” het die Gautengse premier, Panyaza Lesufi, Donderdag tydens ŉ mediakonferensie gesê. “Ná amptelike bevestiging deur die polisie kan ons nou rekenskap gee van elkeen wat oorlede is en elkeen wat in die hospitaal opgeneem is. Ons kan ook rekenskap gee van diegene wat begrawe is of in die proses is om begrawe te word.” Altesame 12 van die 40 oorledenes was gesondheidswerkers werksaam aan die nabygeleë Tambo-gedenkhospitaal. Vyf gesondheidswerkers wat in die proses beseer is, is steeds in verskeie hospitale, terwyl 23 reeds ontslaan en terug by hul gesinne is. Agt lede verbonde aan Ekurhuleni se nooddienste het ernstige beserings ná die ontploffing opgedoen, maar ses is reeds ontslaan, terwyl nog twee in die hospitaal aansterk. Gautengse premier Panyaza Lesufi [Foto: Verskaf] Die provinsiale regering het reeds werk daarvan gemaak om die beskadigde Tambo-hospitaal se vensters en deure te laat vervang, maar weens die omvang van die skade is die hospitaal se noodgevalle-eenheid tot verdere kennisgewing gesluit. Herstelwerk aan dié eenheid sal na raming oor vier weke voltooi word. Weens die omvang van die skade aan die hospitaal se ongevalle-afdeling bly dié deel vir eers gesluit. “ŉ Kontrakteur wat die herstelwerk van die ongevalle-afdeling gaan behartig, is op 4 Januarie aangestel en het reeds Maandag met herstelwerk begin. Die herstelwerk sal na raming vier weke duur.” Lesufi sê hy neem ook kennis van die aansoek om ŉ klasaksie teen diegene wat regtens vir dié skade aanspreeklik gehou kan word. “Hulle het die volste reg om regstappe te doen en op die ou einde moet geregtigheid geskied. Dat geregtigheid geskied, beteken dat mense verantwoordelik gehou moet word vir die tragiese lewensverlies, en gesinne moet afsluiting vind.” Die provinsiale regering gaan voort om ondersteuning in die vorm van beradingsdienste aan die geraakte gesinne te verleen, sê Lesufi. “Die stad Ekurhuleni se gemeenskapsontwikkelingswerkers doen deur-tot-deur-besoeke in die gebied om geraakte gesinne te identifiseer en dié te verwys wat nog geen bystand ná die ontploffing ontvang het nie.” Intussen gaan die polisie se ondersoek voort. Die vragmotorbestuurder is aanvanklik in hegtenis geneem en van strafbare manslag aangekla, maar later vrygelaat weens ŉ gebrek aan bewyse.